Nuwe toekoms wink vir Siesta-aftreeoord | Maroela Media
Solidariteit Helpende Hand is tans aktief by die bestuur van die Siesta-aftreeoord in Bloemfontein betrokke om die oord se toekoms te probeer red en die ou historiese gebou op te knap.
Dié bekende aftreeoord is nou onder nuwe direksie nadat geldelike probleme kop uit gesteek het. Die direksie bestaan uit lede van die vorige Siesta-direksie, 'n taakspan van Helpende Hand asook 'n ad hoc-komitee. Nagenoeg 46 inwoners is dus verseker van 'n goeie struktuur, kenmerkend van die Solidariteit Helpende Hand-beweging, asook maatskaplike en finansiële bystand.
Dagsorg- en vakansiesorgkamers, sowel as versorgingseenhede vir demensie- en Alzheimer-pasiënte is tans beskikbaar. Buiten die laasgenoemde is talle opgraderings in plek en ses nuwe eenhede is ook gereed vir nuwe inwoners. Die buite-eenhede is boonop dierevriendelik.
Hierdie is slegs die begin. Vir die volgende vier maande stel Helpende Hand hul span van kundigheid beskikbaar, om Siesta in 'n droomtuiste te verander.
Volgens Hannes Noëth, Helpende Hand se uitvoerende direkteur tans ook Siesta se waarnemende uitvoerende direkteur, is die tehuis se naam nie per toeval nie. "Die naam is beskore. Siesta beteken 'rus'. Rus vir 'n hart, fisiese rus, emosionele rus en langverdiende rustigheid ná jare se harde werk, besige dae en duisende herinneringe, drome en belewenisse. Die naam Siesta is bestem. Want elke bejaarde in ons land behoort hul goue jare in 'n rustige, liefdevolle, veilige omgewing te spandeer. Waar 'n woning meer is as 'n tuiste," sê Noëth.
"Helpende Hand glo sterk aan emosionele welstand en bevordering van bejaardes en verwelkom ook die keuse van die nuwe Siesta-direksie om hierdie 'n troeteldiervriendelike omgewing te maak. Daar is min emosionele genesing vir 'n verswakte bejaarde soos dié van die liefde van 'n troeteldier nie," sluit hy af.